Motlanthe: China 'baken van hoop in oorgang na sosialisme' | Netwerk24
Deur Carien Du Plessis, News24 21 Junie 2021 22:08
China is 'n baken van hoop in 'n oorgangsera van kapitalisme na sosialisme, sê oudpres. Kgalema Motlanthe.
Hy het op 'n aanlyn seminaar gepraat in die aanloop tot die eeufeesviering van die Kommunistiese Party van China op 1 Julie.
China het gewys dat dit moontlik is om 'n samelewing sonder klasse en "sonder uitbuiting van mens deur mens" te skep.
Wat sy buitelandse beleid betref, het China 'n "oortuigende argument gemaak teen al die variante van keuselose demokrasieë, waar beleggers en graderingsagentskappe progressiewe maatskaplike beleide straf".
China bied ontwikkelende lande alternatiewe strategieë vir ondraaglike koloniale ekonomiese beleide. Afrikalande met hul minerale rykdom is onderwerp aan armoede, onderontwikkeling en ekonomiese afhanklikheid van voormalige koloniale magte sedert hul onafhanklikwording.
Motlanthe sê China is vandag "die mees geïndustrialiseerde land ter wêreld" en een van die grootste ekonomië.
Hy het volgens die Wêreldbank dit reggekry om sedert 1978 "meer as 800 miljoen van sy mense uit armoede te lig" en beoog om "armoede heeltemal uit te wis".
Daar is lesse vir Suid-Afrika in China se prestasies.
"China se groot sterkpunt is sy sonderlinge visie en vermoë om te verenig en organiseer in 'n direkte en gefokusde poging om 'n gemeenskaplike doelwit te bereik."
Hy skryf dit toe aan die "eenheid en struktuur" van die Kommunistiese Party, wat 'n stelsel geskep het wat die ontwikkeling van die land bevorder en "wat die mees bekwame en ervare amptenare vir poste kies waar dit die meeste saak maak".
China moes ook sy ekonomiese beleide "transformeer en aanpas" om sy ekonomie te open terwyl sy sosialistiese beginsel behou word. Talle ander kommunistiese partye het hierin misluk.
Chen Xiaodong, Chinese ambassadeur, het gesê die party het al meer as 'n miljoen amptenare vir korrupsie getug van wie 400 op die vlak van provinsiale minister of hoër is. Geen verdraagsaamheid word getoon in die stryd teen korrupsie nie. "maak nie saak wie ter sprake is of hul posisie nie".